62021CJ0636
SENTENZA TAL-QORTI TAL-ĠUSTIZZJA (It‑Tielet Awla)
8 ta’ Ġunju 2023 (
*1
)
“Rinviju għal deċiżjoni preliminari – Agrikoltura – Organizzazzjoni komuni tas-swieq – Regolament (UE) Nru 1308/2013 – Artikolu 220 – Miżuri ta’ appoġġ għas-suq relatati mal-mard tal-annimali – Regolament ta’ Implimentazzjoni (UE) 2019/1323 – Miżuri eċċezzjonali ta’ appoġġ għas-suq għas-setturi tal-bajd u tal-laħam tat-tjur fl-Italja – Leġiżlazzjoni nazzjonali – Kundizzjoni għall-għoti ta’ għajnuna – Operaturi agrikoli attivi fis-suq inkwistjoni fid-data tat-tressiq tat-talba – Marġni ta’ diskrezzjoni tal-Istati Membri”
Fil-Kawża C‑636/21,
li għandha bħala suġġett talba għal deċiżjoni preliminari skont l-Artikolu 267 TFUE, imressqa mill-Consiglio di Stato (il-Kunsill tal-Istat, l‑Italja), permezz ta’ deċiżjoni tat‑13 ta’ Ottubru 2021, li waslet fil-Qorti tal-Ġustizzja fil‑15 ta’ Ottubru 2021, fil-proċedura
NN
vs
Regione Lombardia,
IL-QORTI TAL-ĠUSTIZZJA (It‑Tielet Awla),
komposta minn K. Jürimäe, Presidenta tal-Awla, M. Safjan, N. Piçarra, N. Jääskinen u M. Gavalec (Relatur), Imħallfin,
Avukat Ġenerali: L. Medina,
Reġistratur: A. Calot Escobar,
wara li rat il-proċedura bil-miktub,
wara li rat l-osservazzjonijiet ippreżentati:
–
għal NN, minn E. Barilà, avvocato,
–
għar-Regione Lombardia, minn S. Gallonetto, A. Santagostino u M. Tamborino, avvocate,
–
għall-Gvern Taljan, minn G. Palmieri, bħala aġent, assistita minn E. Feola, avvocato dello Stato,
–
għall-Kummissjoni Ewropea, minn A. C. Becker u F. Moro, bħala aġenti,
wara li rat id-deċiżjoni, meħuda wara li nstemgħet l-Avukata Ġenerali, li l-kawża tinqata’ mingħajr konklużjonijiet,
tagħti l-preżenti
Sentenza
1
It-talba għal deċiżjoni preliminari tirrigwarda l-interpretazzjoni tal-Artikolu 220 tar-Regolament (UE) Nru 1308/2013 tal-Parlament Ewropew u tal-Kunsill tas‑17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (ĠU 2013, L 347, p. 671, rettifiki fil-ĠU 2014, L 189, p. 261, fil-ĠU 2016, L 130, p. 8, fil-ĠU 2020, L 1, p. 5, u fil-ĠU 2022, L 195, p. 106), u tar-Regolament ta’ Implimentazzjoni tal-Kummissjoni (UE) 2019/1323 tat‑2 ta’ Awwissu 2019 dwar miżuri eċċezzjonali ta’ appoġġ għas-suq għas-setturi tal-bajd u tal-laħam tat-tjur fl-Italja (ĠU 2019, L 206, p. 12).
2
Din it-talba tressqet fil-kuntest ta’ tilwima bejn NN, bidwi fis-settur tat-tjur, u r-Regione Lombardia (ir-Reġjun tal-Lombardia, l-Italja) dwar iċ-ċaħda tat-talba ta’ NN intiża għall-għoti ta’ għajnuna finanzjarja.
Il‑kuntest ġuridiku
Id‑dritt tal‑Unjoni
Ir‑Regolament Nru 1308/2013
3
L-Artikolu 220 tar-Regolament Nru 1308/2013, fil-verżjoni applikabbli tiegħu fil-kawża prinċipali, intitolat “Miżuri dwar mard tal-annimali u telf ta’ fiduċja tal-konsumaturi minħabba riskji għas-saħħa pubblika, tal-annimali jew tal-pjanti”, jipprevedi:
“1.   Il-Kummissjoni [Ewropea] tista’ tadotta atti ta’ implimentazzjoni waqt li tieħu miżuri eċċezzjonali ta’ appoġġ għas-suq milqut sabiex jittieħed kont:
(a)
tar-restrizzjonijiet fuq il-kummerċ fl-Unjoni u f’pajjiżi terzi li jistgħu jirriżultaw mill-applikazzjoni ta’ miżuri biex jikkumbattu t-tixrid ta’ mard f’annimali; u
(b)
tat-tfixkil serju fis-swieq attribwit direttament għal telf ta’ fiduċja tal-konsumaturi minħabba riskji għas-saħħa u l-mard pubbliku, tal-annimali jew tal-pjanti.
Dawk l-atti ta’ implimentazzjoni għandhom jiġu adottati skont il-proċedura ta’ eżami msemmija fl-Artikolu 229(2).
2.   Il-miżuri previsti fil-paragrafu 1 għandhom japplikaw għal kwalunkwe settur li ġej:
[…]
(e)
bajd;
(f)
laħam tat-tjur.
Il-miżuri msemmija fil-punt (b) tal-ewwel subparagrafu tal-paragrafu 1 li huma relatati mat-telf ta’ fiduċja tal-konsumaturi minħabba riskji għas-saħħa pubblika jew tal-pjanti għandhom japplikaw ukoll għall-prodotti agrikoli l-oħra kollha minbarra għal dawk elenkati fit-Taqsima 2 tal-Parti XXIV tal-Anness I.
Il-Kummissjoni għandha tingħata s-setgħa li tadotta atti ddelegati f’konformità mal-proċedura ta’ urġenza msemmija fl-Artikolu 228, biex testendi l-lista ta’ prodotti msemmija fl-ewwel żewġ subparagrafi ta’ dan il-paragrafu.
3.   Il-miżuri previsti fil-paragrafu 1 għandhom jittieħdu meta jintalbu mill-Istat Membru konċernat.
4.   Il-miżuri previsti fil-punt (a) tal-ewwel subparagrafu tal-paragrafu 1 jistgħu jittieħdu biss jekk l-Istat Membru konċernat ikun ħa miżuri sanitarji u veterinarji malajr biex jeqred il-mard, u biss sa fejn u sakemm ikun strettament meħtieġ biex jappoġġa s-suq konċernat.
5.   L-Unjoni għandha tipprovdi finanzjament parzjali ekwivalenti għal 50 % tal-infiq imġarrab mill-Istati Membri għall-miżuri previsti fil-paragrafu 1.
[…]
6.   L-Istati Membri għandhom jiżguraw li, fejn produtturi jikkontribwixxu għall-infiq mġarrab mill-Istati Membri, dan ma jirriżultax f’distorsjoni tal-kompetizzjoni bejn produtturi fi Stati Membri differenti.”
Ir‑Regolament ta’ Implimentazzjoni Nru 2019/1323
4
Il-premessi 3, 4, 6 u 10 tar-Regolament ta’ Implimentazzjoni 2019/1323 huma redatti kif ġej:
“(3)
[…] l-Italja ħadet miżuri ta’ kontroll, ta’ monitoraġġ u ta’ prevenzjoni u stabbiliet żoni ta’ protezzjoni u ta’ sorveljanza (‘iż-żoni regolati’) skont id-Deċiżjonijiet ta’ Implimentazzjoni tal-Kummissjoni […].
(4)
L-Italja għarrfet lill-Kummissjoni li l-miżuri marbutin mas-saħħa tal-annimali u dawk veterinarji meħtieġa li kienu ġew applikati biex jitrażżan u jitwaqqaf għalkollox it-tixrid tal-marda kienu laqtu għadd kbir ħafna ta’ operaturi u li dawk l-operaturi ġarrbu telf ta’ introjtu li ma kienx eliġibbli għall-kontribuzzjoni finanzjarja tal-Unjoni skont ir-Regolament (UE) Nru 652/2014 tal-Parlament Ewropew u tal-Kunsill [tal‑15 ta’ Mejju 2014 li jistabbilixxi dispożizzjonijiet għall-ġestjoni tan-nefqa marbuta mal-katina alimentari, mas-saħħa tal-annimali u mat-trattament xieraq tal-annimali, u marbuta mas-saħħa tal-pjanti u mal-materjal riproduttiv tal-pjanti, li jemenda d-Direttivi tal-Kunsill 98/56/KE, 2000/29/KE u 2008/90/KE, ir-Regolamenti (KE) Nru 178/2002, (KE) Nru 882/2004 u (KE) Nru 396/2005 tal-Parlament Ewropew u tal-Kunsill, id-Direttiva 2009/128/KE tal-Parlament Ewropew u tal-Kunsill u r-Regolament (KE) Nru 1107/2009 tal-Parlament Ewropew u tal-Kunsill u li jħassar id-Deċiżjonijiet tal-Kunsill 66/399/KEE, 76/894/KEE u 2009/470/KE (ĠU 2014, L 189, p. 1, rettifika fil-ĠU 2015, L 328, p. 126)].
[…]
(6)
Minħabba l-miżuri marbutin mas-saħħa tal-annimali u l-miżuri veterinarji msemmijin fil-premessa 3, ġew estiżi l-perjodi ta’ mistrieħ sanitarju, ġiet ipprojbita l-introduzzjoni tat-tjur u ġew ristretti l-movimenti tat-tipi kollha ta’ tjur fl-azjendi fiż-żoni regolati […]. Dan kien jikkonċerna l-ispeċijiet li ġejjin: il-papri, id-dundjani, il-farawni u l-Gallus domesticus. Dan wassal għal telf fil-produzzjoni tal-bajd għat-tifqis, tal-bajd għall-konsum, tal-annimali ħajjin u tal-laħam tat-tjur f’dawn l-azjendi. Għalhekk, huwa xieraq li jingħata kumpens għat-telf imġarrab minħabba bajd meqrud jew ipproċessat kif ukoll minħabba annimali mhux prodotti, trobbija għal perjodu itwal, jew qtil.
[…]
(10)
Jenħtieġ li l-livell u t-tul ta’ żmien tal-miżuri eċċezzjonali ta’ appoġġ għas-suq previsti f’dan ir-Regolament ikunu limitati għal dak li huwa strettament meħtieġ biex jiġi appoġġat is-suq. B’mod partikolari, jenħtieġ li l-miżuri eċċezzjonali ta’ appoġġ għas-suq japplikaw biss għall-produzzjoni tal-bajd u tat-tjur fl-azjendi li jinsabu fiż-żoni regolati u għat-tul ta’ żmien li matulu kienu fis-seħħ il-miżuri marbutin mas-saħħa tal-annimali u l-miżuri veterinarji stabbiliti fil-leġiżlazzjoni tal-Unjoni u fil-leġiżlazzjoni Taljana rilevanti għall-45 tifqigħa tal-influwenza tat-tjur b’patoġeniċità għolja kkonfermati fil-perjodu ta’ bejn l‑1 ta’ Ottubru 2017 u t‑30 ta’ Ġunju 2018 u għaż-żoni regolati rispettivi.”
5
Fi kliem l-Artikolu 1 ta’ dan ir-regolament:
“L-Unjoni għandha tipprovdi finanzjament parzjali li jkun ekwivalenti għal 50 % tan-nefqa li ġarrbet l-Italja biex tappoġġa s-suq tal-bajd għat-tifqis, tal-bajd għall-konsum u tal-laħam tat-tjur li ntlaqat ħażin ħafna mill-45 tifqigħa tal-influwenza tat-tjur b’patoġeniċità għolja tas-sottotip H5 li l-Italja sabet u bagħtet notifiki dwarhom fil-perjodu ta’ bejn l‑1 ta’ Ottubru 2017 u t‑30 ta’ Ġunju 2018.”
6
L-Artikolu 2 tal-imsemmi regolament jiddisponi:
“In-nefqa li ġarrbet l-Italja għandha tkun eliġibbli għall-finanzjament parzjali mill-Unjoni biss:
(a)
għall-perjodu li matulu kienu applikati l-miżuri marbutin mas-saħħa tal-annimali u l-miżuri veterinarji msemmijin fl-atti leġiżlattivi tal-Unjoni u tal-Italja mniżżlin fl-Anness u marbutin mal-perjodu stabbilit fl-Artikolu 1; kif ukoll
(b)
għal dawk l-azjendi tat-tjur li jkunu ġew suġġetti għall-miżuri marbutin mas-saħħa tal-annimali u għall-miżuri veterinarji u li jinsabu fiż-żoni [rregolati]; kif ukoll
(c)
jekk l-Italja tkun ħallsitha lill-benefiċjarji sa mhux aktar tard mit‑30 ta’ Settembru 2020. L-Artikolu 5(2) tar-Regolament ta’ Delega tal-Kummissjoni (UE) Nru 907/2014 [tal‑11 ta’ Marzu 2014 li jissupplimenta r-Regolament (UE) Nru 1306/2013 tal-Parlament Ewropew u tal-Kunsill rigward l-aġenziji tal-pagamenti u korpi oħra, il-ġestjoni finanzjarja, l-approvazzjoni tal-kontijiet, il-garanziji u l-użu tal-euro (ĠU 2014, L 255, p. 18)] ma għandux japplika; kif ukoll
(d)
jekk, għall-perjodu msemmi fil-punt (a), l-annimal jew il-prodott ma jkunx ibbenefika minn xi kumpens permezz tal-għajnuna mill-Istat jew tal-assigurazzjoni u għalih ma tkun ingħatat l-ebda kontribuzzjoni finanzjarja mill-Unjoni skont ir-Regolament (UE) Nru 652/2014.”
7
L-Artikolu 3(1)(b) tal-istess regolament jistabbilixxi:
“L-ammont massimu tal-finanzjament parzjali mill-Unjoni għandu jkun ta’ EUR 32147498, kif ġej:
[…]
(b)
għat-telf marbut mal-aġġustament tal-perjodu tat-trobbija minħabba l-projbizzjoni fuq it-trasferimenti fiż-żoni regolati għandhom japplikaw [rati fissi] għal kull annimal[.]”
8
L-Artikolu 4 tar-Regolament ta’ Implimentazzjoni 2019/1323 jipprevedi li:
“L-Italja għandha twettaq verifiki amministrattivi u fiżiċi skont l-Artikoli 58 u 59 tar-Regolament (UE) Nru 1306/2013 tal-Parlament Ewropew u tal-Kunsill.
B’mod partikolari, l-Italja għandha tivverifika:
(a)
l-eliġibbiltà tal-applikant li jkun bagħat it-talba għall-appoġġ;
(b)
għal kull applikant eliġibbli: l-eliġibbiltà, il-kwantità u l-valur tat-telf reali ta’ produzzjoni;
(c)
li kull applikant eliġibbli ma jkunx irċieva finanzjament minn sorsi oħrajn bħala kumpens għat-telf imsemmi fl-Artikolu 2 ta’ dan ir-Regolament.
Għall-applikanti eliġibbli li jkunu sarulhom il-verifiki amministrattivi, l-għajnuna tista’ tingħata mingħajr ma wieħed joqgħod jistenna li jsiru l-verifiki kollha, b’mod partikolari dawk fuq l-applikanti li jkunu ntgħażlu għall-verifiki fuq il-post.
F’każijiet fejn ma tkunx ġiet ikkonfermata l-eliġibbiltà tal-applikant, l-għajnuna għandha tiġi rkuprata u għandhom jiġu applikati s-sanzjonijiet.”
Id‑dritt Taljan
9
Skont ir-Regolament ta’ Implimentazzjoni 2019/1323, il-Ministero delle Politiche agricole, alimentari e forestali (il-Ministru għall-Politika Agrikola, tal-Ikel u tal-Foresti, l-Italja) adotta id-Decreto ministeriale n. 383/2020 del 15 gennaio 2020 (id-Digriet Ministerjali Nru 383/2020 tal‑15 ta’ Jannar 2020), li għandu bħala suġġett il-“Modalitajiet ta’ implimentazzjoni tar-Regolament ta’ Implimentazzjoni (UE) 2019/1323 dwar miżuri eċċezzjonali ta’ appoġġ għas-suq għas-setturi tal-bajd u tal-laħam tat-tjur fl-Italja” (GURI Nru 55, tal‑4 ta’ Marzu 2020). L-Artikolu 2(1) ta’ dan id-digriet ministerjali huwa redatt kif ġej:
“1.   Huma kkunsidrati bħala miżuri eċċezzjonali ta’ appoġġ għas-suq tat-tjur Taljan, fis-sens tal-Artikolu 220 tar-Regolament Nru 1308/2013, l-interventi msemmija fl-Artikolu 3(1) tar-Regolament ta’ Implimentazzjoni (UE) 2019/1323.”
10
Skont l-Artikolu 3 tal-imsemmi digriet ministerjali, intitolat “Identifikazzjoni tal-benefiċjarji”:
“Jistgħu jressqu talba sabiex jibbenefikaw minn kumpens għad-danni l-persuni li ġejjin:
a)
l-azjendi li jipproduċu bajd għat-tifqis;
b)
l-azjendi ta’ produzzjoni ta’ flieles (imfaqas);
c)
l-azjendi għat-trobbija tat-tiġieġ, tat-tiġieġ tal-bajd u tat-tjur tal-laħam tal-ispeċi msemmija fl-Artikolu 1;
d)
iċ-ċentri għall-ippakkjar tal-bajd.”
11
L-Artikolu 4 tal-istess digriet ministerjali jiddisponi:
“1.   Il-persuni li jixtiequ jibbenefikaw mill-għajnuna msemmija f’dan id-digriet għandhom iressqu talba quddiem l-organu tal-ħlas awtorizzat kompetenti għat-territorju, skont is-sede legali tal-impriża.
2.   Għall-finijiet tal-likwidazzjoni tal-għajnuna, ir-rikorrenti għandhom juru d-danni mġarrba minħabba l-implimentazzjoni tal-miżuri sanitarji stabbiliti sabiex jikkontrollaw l-epidemija tal-influwenza tat-tjur b’patoġeniċità għolja tas-sottotip H5, fil-perijodu bejn l‑1 ta’ Ottubru 2017 u t‑30 ta’ Ġunju 2018.
[…]
4.   It-talbiet għandhom ikunu akkumpanjati minn dikjarazzjonijiet ta’ persuni interessati u għandhom ikunu sostnuti minn dokumentazzjoni ad hoc li turi l-ġustifikazzjoni tat-talbiet magħmula. Dawn id-dokumenti jistgħu jiġu kkostitwiti mir-reġistri uffiċjali miżmuma mill-azjendi jew minn kwalunkwe dokument ieħor tal-kontabbiltà, tas-saħħa jew kummerċjali speċifiku fil-pussess ta’ dawn l-azjendi.”
Il‑kawża prinċipali u d‑domanda preliminari
12
NN kien il-proprjetarju ta’ tliet irziezet għat-trobbija tat-tjur li jinsabu fl-Italja. Wara l-miżuri ta’ restrizzjonijiet sanitarji adottati minħabba l-epidemija tal-influwenza tat-tjur, NN kellu jissospendi l-attività tiegħu mill‑10 ta’ Diċembru 2017 sas‑26 ta’ Diċembru 2017 fi tnejn minn dawn l-irziezet, u mid‑29 ta’ Ottubru 2017 sas‑26 ta’ Diċembru 2017 fl-aħħar razzett. Madankollu, minħabba l-età avvanzata tiegħu, fl‑4 ta’ Novembru 2019, huwa ttrasferixxa dawn l-irziezet kollha lil uliedu.
13
Fuq il-bażi tad-Digriet Ministerjali Nru 383/2020, NN, fl‑10 ta’ April 2020, ressaq quddiem l-organu tal-ħlas reġjonali għal-Lombardia talba għal għajnuna għal dawn it-tliet irziezet, minħabba ħsara kkawżata mill-influwenza tat-tjur.
14
Permezz tad-Digriet Nru 1419/2020, ir-Reġjun tal-Lombardia rrifjuta li jagħti l-għajnuna lil NN, minħabba li, sa fejn huwa ma kellu l-ebda razzett għat-trobbija tat-tjur fid-data tat-tressiq tal-imsemmija talba, huwa ma kellux il-kwalità ta’ “benefiċjarju”, fis-sens tad-Digriet Ministerjali Nru 383/2020.
15
NN ippreżenta rikors kontra dan id-digriet quddiem it-Tribunale amministrativo regionale per la Lombardia (il-Qorti Amministrattiva Reġjonali tal-Lombardia, l-Italja) li, permezz tas-sentenza tagħha Nru 59/2021, ċaħdet dan ir-rikors.
16
Dik il-qorti qieset li l-miżura ta’ appoġġ prevista mir-Regolament ta’ Implimentazzjoni 2019/1323 kellha tinftiehem bħala li tikkostitwixxi miżura intiża essenzjalment sabiex issostni s-suq ikkonċernat u għalhekk biss l-operaturi li kienu attivi fid-data tat-talba għal għajnuna kkonċernata minn dan is-suq. Hija qieset li l-għan imfittex minn din il-miżura ta’ appoġġ ma kienx għalhekk li l-bdiewa li ġarrbu d-danni msemmija fil-passat jiġu kkumpensati, iżda li tiġi sostnuta l-impriża kkonċernata, inkluż permezz tar-rimbors tad-danni subiti minnha. Skont l-imsemmija qorti, dan jippreżumi neċessarjament li l-azjenda inkwistjoni tkun għadha attiva f’din id-data.
17
Fid‑19 ta’ Marzu 2021, NN ippreżenta rikors kontra din is-sentenza quddiem il-Consiglio di Stato (il-Kunsill tal-Istat, l-Italja), fejn sostna li l-imsemmija sentenza tmur kontra d-dritt tal-Unjoni, jiġifieri l-Artikolu 220 tar-Regolament Nru 1308/2013, kif ukoll kontra r-Regolament ta’ Implimentazzjoni 2019/1323.
18
Il-qorti tar-rinviju tirrileva li għandu jiġi ddeterminat jekk il-miżura ta’ appoġġ prevista mil-leġiżlazzjoni tal-Unjoni għandhiex tinftiehem bħala miżura ta’ kumpens għad-danni subiti, li tibbenefika lill-operatur agrikolu li sofra dannu, anki jekk huwa ma kienx għadu proprjetarju tal-azjenda fid-data tat-tressiq tat-talba għal għajnuna jew jekk din il-miżura ta’ appoġġ hijiex intiża esklużivament sabiex issostni s-suq ikkonċernat u hija indirizzata biss lill-operaturi li kienu attivi f’dan is-suq f’din id-data.
19
Din il-qorti tqis li l-kontenut tal-leġiżlazzjoni tal-Unjoni ma huwiex nieqes minn ambigwità fir-rigward tal-kundizzjonijiet suġġettivi meħtieġa għall-għoti tal-għajnuna inkwistjoni. F’dan ir-rigward, hija ssostni li, fl-ipoteżi fejn funzjoni ta’ sempliċi kumpens tal-miżura kkonċernata kellha tiġi pprivileġġata, effett ta’ distorsjoni jista’ jirriżulta jekk minn dan kellu jiġi eskluż mill-kamp tal-benefiċjarji l-persuni li lilhom ġew ittrasferiti l-azjendi agrikoli, jiġifieri, il-proprjetarji attwali tal-azjendi agrikoli li jikkontribwixxu sabiex flimkien jifformaw is-suq li għandu jiġi sostnut.
20
F’dawn iċ-ċirkustanzi, il-Consiglio di Stato (il-Kunsill tal-Istat) iddeċieda li jissospendi l-proċeduri u jagħmel lill-Qorti tal-Ġustizzja d-domanda preliminari li ġejja:
“L-Artikolu 220 tar-Regolament (UE) Nru 1308/2013 […] u r-Regolament ta’ Implimentazzjoni [(UE) 2019/1323], jipprekludu dispożizzjonijiet nazzjonali (bħal dawk tad-[Digriet Ministerjali Nru 383/2020]) intiżi u applikati b’mod li jirrestrinġu l-benefiċċju tal-miżuri ta’ kumpens għad-danni kkawżati mill-influwenza tat-tjur biss għal dawk l-azjendi li ma waqfux l-attività tagħhom fid-data tas-sottomissjoni tal-applikazzjoni?”
Fuq id‑domanda preliminari
21
Permezz tad-domanda tagħha, il-qorti tar-rinviju tistaqsi, essenzjalment, jekk l-Artikolu 220 tar-Regolament Nru 1308/2013, moqri flimkien mar-Regolament ta’ Implimentazzjoni 2019/1323, għandux jiġi interpretat fis-sens li jipprekludi leġiżlazzjoni nazzjonali interpretata u applikata b’mod li tirrestrinġi l-kamp tal-benefiċjarji tal-miżuri ta’ appoġġ previsti minn dan it-tieni regolament biss għall-operaturi agrikoli li kienu għadhom attivi fis-settur tat-tjur fid-data tat-tressiq tat-talba għal għajnuna.
22
Preliminarjament, għandu jiġi rrilevat li l-Artikolu 220 tar-Regolament Nru 1308/2013 jipprevedi, fil-paragrafu 1 tiegħu, il-possibbiltà, għall-Kummissjoni, li tadotta atti ta’ implimentazzjoni li jieħdu miżuri eċċezzjonali ta’ appoġġ tas-suq ikkonċernat sabiex tieħu inkunsiderazzjoni: a) restrizzjonijiet li jistgħu jirriżultaw mill-applikazzjoni ta’ miżuri intiżi sabiex jiġi miġġieled it-tixrid ta’ mard tal-annimali u b) tfixkil serju fis-suq marbut direttament ma’ telf ta’ fiduċja tal-konsumatur. Il-paragrafu 4 ta’ dan l-artikolu jispeċifika li l-miżuri previsti fil-punt(a) tal-ewwel subparagrafu tal-paragrafu 1 jistgħu jiġu adottati biss sa fejn u għat-tul ta’ żmien strettament neċessarju insostenn tas-suq ikkonċernat.
23
Miżuri eċċezzjonali ta’ appoġġ tas-suq għas-setturi tal-bajd u tal-laħam tat-tjur fl-Italja, fis-sens tal-Artikolu 220(1)(a) tal-imsemmi regolament, ittieħdu permezz tar-Regolament ta’ Implimentazzjoni 2019/1323.
24
L-Artikolu 2 tar-Regolament ta’ Implimentazzjoni 2019/1323 jiddefinixxi l-ispejjeż sostnuti mir-Repubblika Taljana, abbażi tal-miżuri ta’ appoġġ adottati konformement mar-Regolament Nru 1308/2013, u li huma eliġibbli għall-kofinanzjament tal-Unjoni, imsemmi fl-Artikolu 1 tar-Regolament ta’ Implimentazzjoni 2019/1323. B’mod partikolari, mill-Artikolu 2(b) ta’ dan ir-regolament jirriżulta li huma ammissibbli għal dawn il-miżuri ta’ appoġġ l-irziezet għat-trobbija ta’ tjur suġġetti għall-miżuri tas-saħħa tal-annimali u veterinarji, li jinsabu fiż-żoni msemmija mil-leġiżlazzjoni tal-Unjoni u tar-Repubblika Taljana elenkati fl-Anness tal-istess regolament. Konformement mal-Artikolu 4 tal-imsemmi regolament, huma l-awtoritajiet Taljani li għandhom jiżguraw b’mod partikolari tal-ammissibbiltà tal-applikant li jippreżenta talba għal għajnuna.
25
Issa, għandu jiġi kkonstatat li, skont il-kundizzjonijiet għall-ammissibbiltà ddefiniti fl-Artikolu 2 tar-Regolament ta’ Implimentazzjoni 2019/1323, dan ir-regolament ma jippreċiżax jekk, kif teżiġi l-leġiżlazzjoni Taljana, l-imsemmi applikant għandux ikun attiv fid-data tat-tressiq tat-talba għal għajnuna.
26
Peress li dan l-obbligu ma jirriżultax mid-dritt tal-Unjoni, huwa jaqa’ taħt il-marġni ta’ diskrezzjoni tal-Istati Membri. Tali rekwiżit, madankollu, ma jistax jippreġudika l-għanijiet imfittxija mil-leġiżlazzjoni kkonċernata tal-Unjoni u l-prinċipji ġenerali tad-dritt tal-Unjoni (ara, f’dan is-sens, is-sentenzi tas‑17 ta’ Diċembru 2015, Szemerey, C‑330/14, EU:C:2015:826, punt 42 u tas‑7 ta’ April 2022, Avio Lucos, C‑116/20, EU:C:2022:273, punt 72).
27
Konsegwentement, hemm lok li jiġi ddeterminat liema huma l-għanijiet imfittxija mir-Regolament Nru 1308/2013 u mir-Regolament ta’ Implimentazzjoni 2019/1323.
28
F’dan ir-rigward, fir-rigward tar-Regolament Nru 1308/2013, dan għandu għan ġenerali li jikkonsisti, kif jirriżulta mill-premessa 10 ta’ dan ir-regolament, fl-istabbiliment ta’ sensiela ta’ miżuri ta’ intervent u ta’ appoġġ tas-suq sabiex jiġu stabbilizzati s-swieq u jiġi żgurat livell ta’ għajxien ġust għall-komunità agrikola.
29
Fir-rigward tal-għan imfittex mir-Regolament ta’ Implimentazzjoni 2019/1323, li jimplimenta l-Artikolu 220(1)(a) tar-Regolament Nru 1308/2013, mill-premessi 4 u 10 ta’ dan ir-Regolament ta’ Implimentazzjoni 2019/1323 li dan huwa intiż għall-adozzjoni ta’ miżuri eċċezzjonali ta’ appoġġ tas-suq għas-setturi tal-bajd u tal-laħam tat-tjur fl-Italja. Huwa għalhekk li jipprevedi, b’mod partikolari, kumpens għat-telf ta’ dħul imġarrab mill-operaturi agrikoli minħabba l-applikazzjoni tal-miżuri tas-saħħa tal-annimali u veterinarji neċessarji, adottati minn dan l-Istat Membru, sabiex irażżnu u jipprekludu t-tixrid tal-influwenza tas-sottotip H5.
30
F’din il-perspettiva, l-Artikolu 3(1)(b) tar-Regolament ta’ Implimentazzjoni 2019/1323 jipprevedi, b’mod partikolari, li l-ispejjeż huma intiżi sabiex jikkumpensaw it-telf ta’ produzzjoni assoċjat ma’ aġġustament tat-tul tat-trobbija minħabba l-projbizzjoni ta’ ċaqliq fiż-żoni rregolati. Minn dan isegwi li l-miżuri eċċezzjonali previsti mir-Regolament Nru 1308/2013 huma speċifikati fir-Regolament ta’ Implimentazzjoni 2019/1323 f’forma speċifika li tikkonsisti f’li jiġi kkumpensat it-telf marbut mal-adozzjoni ta’ miżuri sanitarji u veterinarji sabiex jiġi miġġieled it-tixrid tal-marda tal-annimali billi jiġu sostnuti l-operaturi agrikoli li l-azjenda tagħhom kienet direttament affettwata minn dawn il-miżuri.
31
Mill-kunsiderazzjonijiet preċedenti jirriżulta li, permezz tal-adozzjoni tar-Regolament ta’ Implimentazzjoni 2019/1323, il-leġiżlatur tal-Unjoni kellu l-intenzjoni li jipprevedi l-possibbiltà għall-operaturi agrikoli li jibbenefikaw minn miżuri ta’ appoġġ tas-suq ikkunsidrat sabiex jikkumpensa t-telf ta’ dħul li dawn tal-aħħar ġarrbu minħabba l-applikazzjoni ta’ dawn il-miżuri tas-saħħa tal-annimali u veterinarji u, għalhekk, jinkoraġġixxi lil dawn l-operaturi agrikoli għall-implimentazzjoni tajba ta’ dawn il-miżuri tal-aħħar.
32
Għalhekk, mill-għanijiet tar-Regolament Nru 1308/2013 u tar-Regolament ta’ Implimentazzjoni 2019/1323 jirriżulta li l-uniku element rilevanti li għandu jiġi vverifikat, sabiex tiġi ddeterminata l-ammissibbiltà ta’ applikant għall-miżuri ta’ appoġġ previsti minn dan ir-regolament tal-aħħar, huwa li jsir magħruf jekk dan l-applikant kienx f’attività fis-suq ikkonċernat fil-mument tat-telf subit, indipendentement mill-fatt li l-imsemmi applikant ikun għadu attiv fid-data tat-tressiq tat-talba għal għajnuna.
33
Għaldaqstant, kundizzjoni ta’ ammissibbiltà tal-operaturi agrikoli għall-miżuri ta’ appoġġ, bħal dik inkwistjoni fil-kawża prinċipali, li tikkonsisti f’li jkun bidwi f’attività fis-suq ikkonċernat fid-data tat-tressiq tat-talba għal għajnuna, tidher li hija ta’ natura li tikkomprometti l-effettività tal-kumpens għat-telf imġarrab, previst mid-dritt tal-Unjoni, u, għaldaqstant, l-għan imfittex mir-Regolament Nru 1308/2013 u mir-Regolament ta’ Implimentazzjoni 2019/1323. Fil-fatt, tali kundizzjoni ta’ ammissibbiltà twassal għall-esklużjoni tal-operaturi agrikoli li kienu attivi fis-suq fil-mument tal-applikazzjoni tal-miżuri tas-saħħa tal-annimali u veterinarji, iżda li ma kinux għadhom attivi fid-data tat-talba għal għajnuna, mill-aċċess għall-kumpens għat-telf li huma ġarrbu minħabba l-adozzjoni tal-miżuri ta’ ġlieda kontra l-epidemija tal-influwenza tat-tjur.
34
Barra minn hekk, kif issostni essenzjalment il-Kummissjoni fl-osservazzjonijiet tagħha, bejn it-tifqigħa tal-influwenza tat-tjur fl-Italja matul is-snin 2017 u 2018 u l-adozzjoni tar-Regolament ta’ Implimentazzjoni 2019/1323 u sussegwentement l-adozzjoni tad-Digriet Ministerjali Nru 383/2020, dwar il-modalitajiet għall-implimentazzjoni ta’ dan ir-regolament ta’ implimentazzjoni fl-Italja, iddekorra terminu sinjifikattiv, li l-konsegwenzi tiegħu ma għandhomx ikunu ta’ piż fuq l-operaturi agrikoli kkonċernati. L-operaturi agrikoli li ġew effettivament suġġetti għall-miżuri tas-saħħa tal-annimali u veterinarji għandhom jiġu żgurati li, f’każ ta’ telf marbut mal-implimentazzjoni ta’ tali miżuri, huma jistgħu jibbenefikaw mill-għajnuna, prevista mir-Regolament Nru 1308/2013 u mir-Regolament ta’ Implimentazzjoni 2019/1323, li l-għan tagħha huwa li tikkumpensa dan it-telf.
35
Fid-dawl tal-motivi preċedenti, u mingħajr ma huwa neċessarju li tingħata deċiżjoni dwar il-konformità tal-leġiżlazzjoni Taljana mal-prinċipji ġenerali tad-dritt, ir-risposta għad-domanda magħmula għandha tkun li l-Artikolu 220 tar-Regolament Nru 1308/2013, moqri flimkien mar-Regolament ta’ Implimentazzjoni 2019/1323, għandu jiġi interpretat fis-sens li jipprekludi leġiżlazzjoni nazzjonali interpretata u applikata b’mod li tirrestrinġi l-benefiċċju tal-miżuri ta’ appoġġ previsti minn dan it-tieni regolament biss għall-operaturi agrikoli li kienu għadhom attivi fis-settur tat-tjur fid-data tat-tressiq tat-talba għal għajnuna.
Fuq l‑ispejjeż
36
Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija din il-qorti li tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, barra dawk tal-imsemmija partijiet, ma jistgħux jitħallsu lura.
Għal dawn il-motivi, Il-Qorti tal-Ġustizzja (It‑Tielet Awla) taqta’ u tiddeċiedi:
L-Artikolu 220 tar-Regolament (UE) Nru 1308/2013 tal-Parlament Ewropew u tal-Kunsill tas‑17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007, moqri flimkien mar-Regolament ta’ Implimentazzjoni tal-Kummissjoni (UE) 2019/1323 tat‑2 ta’ Awwissu 2019 dwar miżuri eċċezzjonali ta’ appoġġ għas-suq għas-setturi tal-bajd u tal-laħam tat-tjur fl-Italja,
għandu jiġi interpretat fis-sens li:
jipprekludi leġiżlazzjoni nazzjonali interpretata u applikata b’mod li tirrestrinġi l-benefiċċju tal-miżuri ta’ appoġġ previsti minn dan it-tieni regolament biss għall-operaturi agrikoli li kienu għadhom attivi fis-settur tat-tjur fid-data tat-tressiq tat-talba għal għajnuna.
Firem
(
*1
)	Lingwa tal-kawża: it-Taljan.